Gwastadrwydd meddwl

Cyflwr o dawelwch meddwl llwyr yw gwastadrwydd meddwl. Mae'r cysyniad hwn yn gysylltiedig â nifer o grefyddau a systemau ysbrydol, yn enwedig o ran myfyrdod.

 Bwdhaeth 
Mae gwastadrwydd meddwl yn un o brif amcanion myfyrdod Bwdhaidd.

 Cristnogaeth 

Rhoddwyd pwyslais gryf ar wastadrwydd meddwl yn ystod oes gynnar Cristnogaeth, ac yn ystod yr Oesoedd Canol. Cafodd ei ystyried yn un o'r prif rinweddau Cristnogol ac yn erfyn i buro'r ysbryd. Mae'r cysyniad yn amlwg mewn ysgrifau Tadau'r Eglwys wrth sôn am nepsis, ataraxia ac apathia.

 Hindŵaeth 
Mae natur Brahman yn Hindŵaeth yn gyfystyr â'r cysyniad o wastadrwydd meddwl, ac yn un o nodau ioga.

 Iddewiaeth 
Hashlamah yw'r gair Hebraeg am wastadrwydd meddwl. Mae'r gair hwn yn tarddu o'r bôn Semiteg Š-L-M, ac felly'n perthyn i'r geiriau Hebraeg am heddwch (shalom) a chyfanrwydd (shlemut). I'r Iddewon mae hashlamah yn cyfleu ystyr o heddwch gyda Duw.

 Islam 
Mae'r gair Islam yn gytras â'r gair Hebraeg hashlamah. Ystyr lythrennol y gair Mwslim yw "un sydd yn wastadfeddwl".

 Stoïciaeth 
Yn yr Henfyd, cyfleuwyd y cysyniad o wastadrwydd meddwl gan y Stoïciaid Groegaidd gan y gair apathia a chan y Stoïciaid Rhufeinig gan y gair aequanimitas.

 Cyfeiriadau 

Categori:Athroniaeth ac athrawiaeth grefyddol
Categori:Myfyrdod
Categori:Ymddygiad a phrofiad crefyddol